Document ID: 32012D0757

DEĊIŻJONI TAL-KUMMISSJONI
tal-14 ta’ Novembru 2012
dwar l-ispeċifikazzjoni teknika għall-interoperabbiltà relatata mas-subsistema ta’ “l-operat u l-immaniġġjar tat-traffiku” tas-sistema ferrovjarja fl-Unjoni Ewropea u li temenda d-Deċiżjoni 2007/756/KE
(notifikata bid-dokument numru C(2012) 8075)
(Test b’relevanza għaż-ŻEE)
(2012/757/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li l-kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabbiltà tas-sistema ferrovjarja fil-Komunità (1), u b’mod partikolari, l-Artikolu 6(1) tagħha,
Billi:
(1)
L-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill tad-29 ta’ April 2004 li jistabbilixxi Aġenzija Ewropea tal-Ferroviji [Aġenzija Ferrovjarja Ewropea] (Ir-Regolament tal-Aġenzija) (2) jeħtieġ li l-Aġenzija Ferrovjarja Ewropea (minn hawn ’il quddiem, “l-Aġenzija”) għandha tiżgura illi l-ispeċifikazzjonijiet tekniċi għall-interoperabbiltà (minn hawn ’il quddiem, “TSIs”) jiġu addattati għall-progress tekniku, ix-xejriet tas-suq u għall-ħtiġijiet soċjali u illi tipproponi lill-Kummissjoni l-emendi għat-TSIs li tikkunsidra meħtieġa.
(2)
Bid-Deċiżjoni C(2010) 2576 tad-29 ta’ April 2010, il-Kummissjoni tat mandat lill-Aġenzija biex tiżviluppa u tirrevedi l-ispeċifikazzjonijiet tekniċi għall-interoperabbiltà bil-għan li testendi l-ambitu tagħhom għas-sistema ferrovjarja kollha fl-Unjoni. Bit-termini ta’ dak il-mandat, l-Aġenzija ntalbet tamalga u testendi l-ambitu tat-TSI tal-ferroviji ta’ veloċità għolja u tat-TSI tas-sistema ferrovjarja konvenzjonali fir-rigward tas-subsistema ta’ ‘l-operat u l-immaniġġjar tat-traffiku’. Dawn it-TSIs ġew adottati permezz tad-Deċiżjoni tal-Kummissjoni 2008/231/KE (3) u d-Deċiżjoni tal-Kummissjoni 2011/314/UE (4) rispettivament.
(3)
Fil-5 ta’ Settembru 2011, l-Aġenzija ħarġet rakkomandazzjoni dwar l-inkorporazzjoni tat-TSI relatata mas-subsistema ta’ ‘l-operat u l-immaniġġjar tat-traffiku’ tas-sistema ferrovjarja konvenzjonali u tat-TSI relatata mas-subsistema ta’ ‘l-operat u l-immaniġġjar tat-traffiku’ tal-ferroviji ta’ veloċità għolja, l-estensjoni tal-ambitu ġeografiku ta’ dawn it-TSIs u t-trasferiment ta’ dettalji tan-numru Ewropew tal-vettura (European vehicle number - EVN) għad-Deċiżjoni tal-Kummissjoni 2007/756/KE (5).
(4)
L-implimentazzjoni tat-TSI stipulata fl-Annes I, u ż-żamma ta’ konformità mal-punti rilevanti ta’ dik it-TSI, għandhom jiġu ddeterminati skont pjan ta’ implimentazzjoni li kull Stat Membru irid iżomm aġġornat fir-rigward tal-linji li jkun responsabbli għalihom.
(5)
Attwalment, it-traffiku ferrovjarju jopera skont ftehimiet eżistenti ta’ natura nazzjonali, bilaterali, multinazzjonali jew internazzjonali. Huwa importanti li dawk il-ftehimiet ma jtellfux il-progress attwali u futur lejn l-interoperabbiltà. Għalhekk, għandha tiġi stabbilita proċedura ta’ notifika ta’ dawn il-ftehimiet mill-Istati Membri.
(6)
Il-vetturi ferrovjarji jiġu rreġistrati minn korpi li jżommu r-reġistri nazzjonali tal-vetturi skont id-Deċiżjoni 2007/756/KE, abbażi tal-Artikolu 33 tad-Direttiva 2008/57/KE.
(7)
Il-format tan-numru Ewropew tal-vettura u r-rekwiżit li dan ikun jidher miżbugħ fuq il-vettura huma t-tnejn neċessarji biex il-vettura tiġi identifikata, u għaldaqstant, għandhom jibqgħu fit-TSI relatata mas-subsistema ta’ ‘l-operat u l-immaniġġjar tat-traffiku’
(8)
Biex ikun aktar faċli li wieħed jifhem ir-reġistru nazzjonali tal-vetturi u l-proċess tar-reġistrazzjoni tal-vetturi, huwa xieraq li d-dettalji tal-kodiċijiet tekniċi li huma parti min-numru Ewropew tal-vettura jiġu trasferiti għad-Deċiżjoni 2007/756/KE. Għalhekk id-Deċiżjoni 2007/756/KE għandha tiġi emendata skont dan.
(9)
Permezz tal-Kumitat stabbilit skont l-Artikolu 29 tad-Direttiva 2008/57/KE, il-Kummissjoni għandha tinforma lill-Istati Membri dwar it-tibdil li jsir fil-listi tal-kodiċijiet ippubblikati mill-Aġenzija.
(10)
Id-Direttiva 2008/57/KE tiddefinixxi s-subsistema ta’ ‘l-operat u l-immaniġġjar tat-traffiku’ bħala subsistema funzjonali. Konsegwentement, it-TSI relata mas-subsistema ta’ ‘l-operat u l-immaniġġjar tat-traffiku’ ma tiġix evalwata waqt l-awtorizzazzjoni ta’ vettura biex tintuża fis-servizz iżda waqt li jiġu evalwati s-sistemi tal-immaniġġjar tas-sikurezza tal-impriżi ferrovjarji u tal-amministraturi tal-infrastruttura.
(11)
Għal raġunijiet ta’ ċareżża u sempliċità, ikun xieraq li d-dispożizzjonijiet tranżizzjonali stabbiliti fl-Artikoli 3, 5 u 7 tad-Deċiżjoni 2011/314/UE ma jiġux emendati.
(12)
Id-Deċiżjonijiet 2008/231/KE u 2011/314/UE għandhom jiġu revokati.
(13)
Il-miżuri stipulati f’din id-Deċiżjoni huma konformi mal-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DIN ID-DEĊIŻJONI:
Artikolu 1
1. L-ispeċifikazzjoni teknika għall-interoperabbiltà (TSI) relatata mas-subsistema ta’ “l-operat u l-immaniġġjar tat-traffiku” tas-sistema ferrovjarja fl-Unjoni, kif stipulata fl-Anness I, hija b’dan adottata.
2. It-TSI stipulata fl-Anness I għal din id-Deċiżjoni għandha tkun applikabbli għas-subsistema ta’ “l-operat u l-immaniġġjar tat-traffiku” kif deskritt fil-punt 2.5 tal-Anness II għad-Direttiva 2008/57/KE.
Artikolu 2
Sa mhux iktar tard mit-30 ta’Ġunju 2014, l-Istati Membri għandhom jinnotifikaw lill-Kummissjoni dwar dawn it-tipi ta’ ftehimiet, sakemm dawn il-ftehimiet ma jkunux diġà ġew notifikati fl-ambitu tad-Deċiżjoni 2006/920/KE (6), tad-Deċiżjoni 2008/231/KE jew tad-Deċiżjoni 2011/314/UE:
(a)
ftehimiet nazzjonali bejn l-Istati Membri u impriżi ferrovjarji jew amministraturi tal-infrastruttura, maqbula fuq bażi permanenti jew temporanja u meħtieġa minħabba n-natura speċifika ħafna jew lokali tas-servizz ferrovjarju maħsub;
(b)
ftehimiet bilaterali jew multilaterali bejn impriżi ferrovjarji, amministraturi tal-infrastruttura jew awtoritajiet tas-sikurezza li jrendu livelli sinifikanti ta’ interoperabbiltà lokali jew reġjonali;
(c)
ftehimiet internazzjonali bejn wieħed jew aktar mill-Istati Membri u talanqas pajjiż terz wieħed, jew bejn impriżi ferrovjarji jew amministraturi tal-infrastruttura tal-Istati Membri u talanqas impriża ferrovjarja waħda jew amministratur tal-infrastruttura wieħed ta’ pajjiż terz, li jrendu livelli sinifikanti ta’ interoperabbiltà lokali jew reġjonali.
Artikolu 3
Kull Stat Membru, filwaqt li jaġixxi skont il-Kapitolu 7 tal-Anness I għal din id-Deċiżjoni, għandu jaġġorna l-pjanijiet nazzjonali ta’ implimentazzjoni tat-TSI li jkun stabbilixxa skont l-Artikolu 4 tad-Deċiżjoni 2006/920/KE, l-Artikolu 4 tad-Deċiżjoni 2008/231/KE u l-Artikolu 5 tad-Deċiżjoni 2011/314/UE.
Kull Stat Membru għandu jressaq il-pjan ta’ implimentazzjoni aġġornat lill-Istati Membri l-oħra u lill-Kummissjoni sa mhux aktar tard mill-31 ta’ Diċembru 2014.
Artikolu 4
Id-Deċiżjonijiet 2008/231/KE u 2011/314/KE huma b’dan revokati b’effett mill-1 ta’ Jannar 2014.
Artikolu 5
Id-Deċiżjoni 2007/756/KE hija b’dan emendata kif ġej:
(a)
L-Artikolu li ġej huwa inserit wara l-Artikolu 1:
“Artikolu 1a
L-Appendiċi 6 tal-Anness għal din id-Deċiżjoni għandu japplika mill-1 ta’ Jannar 2014.”
(b)
L-Anness huwa emendat skont l-Anness II għal din id-Deċiżjoni.
Artikolu 6
1. L-Aġenzija għandha tippubblika, fuq is-sit elettroniku tagħha, il-listi tal-kodiċijiet imsemmija fil-partijiet 9, 10, 11, 12 u 13 tal-Appendiċi 6 tal-Anness għad-Deċiżjoni 2007/756/KE.
2. L-Aġenzija għandha żżomm il-listi tal-kodiċijiet imsemmija fil-paragrafu 1 aġġornati u għandha tinforma lill-Kummissjoni dwar kwalunkwe tibdil li jsir f’dawk il-kodiċijiet. Il-Kummissjoni għandha tinforma lill-Istati Membri dwar l-iżvilupp ta’ dawn il-listi permezz tal-Kumitat stabbilit skont l-Artikolu 29 tad-Direttiva 2008/57/KE.
Artikolu 7
Din id-Deċiżjoni għandha tapplika mill-1 ta’ Jannar 2014.
Artikolu 8
Din id-Deċiżjoni hija indirizzata lill-Istati Membri.
Magħmul fi Brussell, l-14 ta’ Novembru 2012.

Labels: 7
8
15